ראשיכל החדשותמוסיקהלקראת אלול: "י-ה שמע אביונך"
לקראת אלול: "י-ה שמע אביונך"
הפיוט "י-ה שמע אביונך" המוכר מתוך הסליחות של עדות המזרח מקבל תפנית ומבוצע כעת בגרסה צעירה ועדכנית.
עידו פורטל ורועי אמיר משחררים לקראת חודש אלול את הפיוט "יה שמע אביונך".
המופע של השניים והאלבום החדש "אלול" עוסקים בטקסטים ובלחנים מתפילת הסליחות מנקודת מבט ייחודית.
עידו פורטל, המוכר לרבים בזכות מספר להיטים שהפכו לנכסי צאן ברזל משני אלבומיו הקודמים, ורועי אמיר - מוזיקאי מוכשר שכבר הספיק לעבוד עם גדולי האמנים הגיעו לשכונת נחלאות הירושלמית, המזוהה עם בתי הכנסת של פעם ועם אווירה ייחודית ומכשפת.
שם, פקדו השניים באופן קבוע בית כנסת שכונתי שמשך אליו מוזיקאים רבים ואנשי מסורת תוך שהם מקיימים בו סוג של "ג'אם סשן" שכונתי בימי הסליחות. לאט לאט, נחשפו עוד ועוד תושבים על התכנסויות המוזיקליות המרתקות, והחלו אף הם לקחת חלק בנגינה ובשירה, כך בעצם, נולד רעיון ההופעה ואלבום הסליחות.
גם הרקע המשותף כולל חיי קיבוץ מגיל ילדות והשתייכות תרבותית למנהגיו, ומנגד, חיבור הדוק ושורשי לתרבותיות העשירה של יהדות המזרח. עושר התכנים אפשר את החשיפה המתמשכת למסורות וללחנים ממזרח וממערב ויצר אצל השניים גישה שונה ומרעננת.
התפתחות שיתוף הפעולה לתוצר מוזיקלי ממשי היתה רק עניין של זמן. המופע "אלול" כולל סליחות, פיוטים ותפילות מתקופות שונות ומכל תפוצות ישראל בעיבודים חדשים, עשירים ומלוטשים.
ההרכב המוזיקלי מכיל נגנים המתמחים בכלי נגינה מסורתיים מהמזרח הרחוק וכוללים עוּד, בָּנְסורי קָּמַנְצָּ'ה וכלים פרסיים וטורקיים לצד תופים, פסנתר ונגיעות אלקטרוניות.